Järgmise, riigivanem Konstantin Pätsi valitsuse majandusminister Karl Selter jagas seisukohta, et valitsuse esmane mure peab olema tööpuuduse likvideerimine ja on ebaefektiivne kasutada riigi ressursse avalike tööde organiseerimiseks üksnes tööpuuduse likvideerimiseks, pidamata silmas majanduslikku kasu. 16. jaanuaril 1934 pidas minister Riigikogus kõne, milles seadis esiplaanile ulatusliku  sisekolonisatsiooni ja uute maa-alade kasutuselevõtu, et avada uued võimalused elamiseks ja püsivaks tööks maal. Selter rõhutas, et majanduse seisukohalt on otstarbekas suunata tagasi maale viimastel aastatel linna valgunud tööjõud, kes pole suutnud tööd leida. Minister märkis ka, et valitsus plaanib luua aastas keskmiselt 800-1000 uut majapidamist, mis rahva juurdekasvu arvestades tagab normaalsed töö- ja äraelamisvõimalused.